Document ID: 32009D0567

32009D0567
L 197/70
SLUŽBENI LIST EUROPSKE UNIJE
09.07.2009.
ODLUKA KOMISIJE
od 9. srpnja 2009.
o utvrđivanju ekoloških kriterija za dodjelu znaka za okoliš Zajednice za tekstilne proizvode
(priopćena pod brojem dokumenta C(2009) 4595)
(Tekst značajan za EGP)
(2009/567/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 1980/2000 Europskog parlamenta i Vijeća od 17. srpnja 2000. o revidiranom programu dodjele znaka za okoliš Zajednice (1), a posebno njezin članak 6. stavak 1. drugi podstavak,
nakon savjetovanja s Odborom Europske unije za znak za okoliš,
budući da:
(1)
U skladu s Uredbom (EZ) br. 1980/2000, znak za okoliš Zajednice može se dodijeliti proizvodu koji svojim svojstvima značajno doprinosi napretku u pogledu ključnih aspekata zaštite okoliša.
(2)
Uredbom (EZ) br. 1980/2000 propisano je da se posebni kriteriji za dodjelu znaka za okoliš, sastavljeni na temelju kriterija koje je izradio Odbor Europske unije za znak za okoliš, utvrđuju prema skupinama proizvoda.
(3)
Uredbom je također propisano da se kriteriji za znak za okoliš, kao i zahtjevi u pogledu procjene i provjere tih kriterija, trebaju ponovno pregledati na vrijeme prije isteka roka valjanosti kriterija utvrđenih za navedenu skupinu proizvoda.
(4)
U skladu s Uredbom (EZ) br. 1980/2000, pravovremeno je izvršena revizija ekoloških kriterija kao i s njima povezanih zahtjeva u pogledu procjene i provjere utvrđenih Odlukom Komisije 1999/178/EZ od 17. veljače 1999. o utvrđivanju ekoloških kriterija za dodjelu znaka za okoliš Zajednice za tekstilne proizvode (2) kako je izmijenjena Odlukom 2002/371/EZ od 15. svibnja 2002. o utvrđivanju ekoloških kriterija za dodjelu znaka za okoliš Zajednice za tekstilne proizvode (3). Ti ekološki kriteriji i s njima povezani zahtjevi u pogledu procjene i provjere važe najkasnije do 31. prosinca 2009.
(5)
S obzirom na tu reviziju, primjereno je promijeniti definiciju skupine proizvoda i utvrditi nove ekološke kriterije kako bi se uzeo u obzir znanstveni i tržišni razvoj.
(6)
Ekološki kriteriji te s njima povezani zahtjevi u pogledu ocjenjivanja i provjere trebaju važiti četiri godine od dana donošenja ove Odluke.
(7)
Odluku 1999/178/EZ treba stoga zamijeniti.
(8)
Proizvođačima čijim je proizvodima dodijeljen znak za okoliš za tekstilne proizvode prema kriterijima koji su utvrđeni Odlukom 1999/178/EZ trebalo bi odobriti prijelazno razdoblje kako bi imali dovoljno vremena za prilagodbu svojih proizvoda revidiranim kriterijima i zahtjevima. Proizvođačima bi također trebalo dopustiti da podnose zahtjeve koji se temelje na kriterijima iz Odluke 1999/178/EZ ili na kriterijima utvrđenima ovom Odlukom do prestanka važenja te Odluke.
(9)
Mjere predviđene ovom Odlukom u skladu su s mišljenjem odbora osnovanog na temelju članka 17. Uredbe (EZ) br. 1980/2000,
DONIJELA JE OVU ODLUKU:
Članak 1.
Skupina proizvoda „tekstilni proizvodi” obuhvaća:
(a)
odjeća i dodaci od tekstila: odjeća i dodaci (kao što su maramice, šalovi, torbe, torbe za kupovinu, ruksaci, remeni itd.) koji se sastoje od najmanje 90 % masenog udjela tekstilnih vlakana;
(b)
tekstili za unutarnju uporabu: tekstilni proizvodi za unutarnju uporabu koji se sastoje od najmanje 90 % masenog udjela tekstilnih vlakana. Odnosi se i na podne prostirke i tepihe. Ne odnosi se na proizvode koji prekrivaju pod od zida do zida, niti na zidne obloge;
(c)
vlakna, pređu i tkaninu (uključujući izdržljive netkane materijale) koji su namijenjeni za uporabu u odjeći i dodacima od tekstila ili u tekstilima za unutarnju uporabu.
Ova skupina proizvoda ne obuhvaća tekstile tretirane biocidnim pripravcima, osim ako su ti biocidni pripravci navedeni u Prilogu I.A Direktivi 98/8/EZ Europskog parlamenta i Vijeća (4) i ako ta tvar tekstilima daje dodatna svojstva koja su izravno namijenjena očuvanju ljudskog zdravlja (npr. biocidni pripravci koji se dodaju mrežama od tekstila i odjeći u svrhu zaštite od komaraca, muha, grinja ili alergena), a uporaba aktivne tvari je odobrena u skladu s Prilogom V. Direktivi 98/8/EZ.
Za „odjeću i dodatke od tekstila” i za „tekstile za unutarnju uporabu”, paperje, perje, membrane i presvlake ne treba uzimati u obzir pri izračunu postotnog udjela tekstilnih vlakana.
Članak 2.
Da bi mu bio dodijeljen znak za okoliš Zajednice za proizvode obuhvaćene skupinom proizvoda „tekstilni proizvodi” u skladu s Uredbom (EZ) br. 1980/2000 (dalje u tekstu: znak za okoliš), tekstilni proizvod mora ispunjavati kriterije utvrđene u Prilogu ovoj Odluci.
Članak 3.
Ekološki kriteriji za skupinu proizvoda „tekstilni proizvodi”, kao i s njima povezani zahtjevi u pogledu procjene i provjere, važe četiri godine od dana donošenja ove Odluke.
Članak 4.
Za administrativne potrebe skupini proizvoda „tekstilni proizvodi” dodjeljuje se kodni broj „016”.
Članak 5.
Odluka 1999/178/EZ stavlja se izvan snage.
Članak 6.
1. Zahtjevi za znak za okoliš podneseni prije datuma donošenja ove Odluke za proizvode obuhvaćene skupinom proizvoda tekstilni proizvodi ocjenjuju se u skladu s uvjetima koji su utvrđeni Odlukom 1999/178/EZ.
2. Zahtjevi za znak za okoliš za proizvode koji su obuhvaćeni skupinom proizvoda tekstilni proizvodi koji su podneseni od dana donošenja ove Odluke, ali najkasnije do 31. prosinca 2009. mogu se temeljiti na kriterijima koji su utvrđeni Odlukom 1999/178/EZ ili na kriterijima koji su utvrđeni ovom Odlukom.
Ti se zahtjevi ocjenjuju u skladu s kriterijima na kojima se temelje.
3. U slučajevima kada je znak za okoliš dodijeljen na temelju zahtjeva koji je ocijenjen u skladu s kriterijima utvrđenima Odlukom 1999/178/EZ, taj se znak za okoliš može koristiti dvanaest mjeseci od dana donošenja ove Odluke.
Članak 7.
Ova je Odluka upućena državama članicama.
Sastavljeno u Bruxellesu 9. srpnja 2009.

Labels: 3
7
1
20